На основу члана 34. став 8. Закона о дуалном образовању („Службени гласник РС”, бр. 101/17, 6/20 и 76/23) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14, 44/14 и 30/18 – др. закон),

 Влада доноси

У Р Е Д Б У

О ФИНАНСИЈСКОЈ ПОДРШЦИ ДУАЛНОМ ОБРАЗОВАЊУ

Предмет уредбе

Члан 1.

 Овом уредбом ближе се уређује финансијска подршка дуалном образовању која се реализује кроз помоћ школама и привреди ради школовања ученика за дефицитарна занимања.

Финансијска подршка дуалном образовању

Члан 2.

 Под финансијском подршком дуалном образовању у смислу ове уредбе, подразумева се додела средстава за:

 1) субвенционисање дела накнаде за учење кроз рад коју послодавци плаћају ученицима уписаним на дуалне образовне профиле на којима се ученици школују за дефицитарна занимања;

 2) подршку школама за упис ученика на дуалне образовне профиле на којима се ученици школују за дефицитарна занимања.

 Врста и износ финансијске подршке из става 1. овог члана, као и услови за конкурисање, утврђују се Конкурсом који објављује Канцеларија за дуално образовање и Национални оквир квалификација (у даљем тексту: Канцеларија), у складу са расположивим средствима за сваку школску годину.

 Субвенционисање дела накнаде за учење кроз рад

Члан 3.

 Послодавци могу да добију субвенцију у виду дела накнада за учење кроз рад из члана 2. став 1. тачка 1) у износу до 50% нето износа минималне накнаде за учење кроз рад утврђене Законом о дуалном образовању, са припадајућим доприносима.

 Ако након спроведеног Конкурса за доделу субвенција послодавцима за накнаду учења кроз рад преостану нераспоређена средства, субвенција се може доделити у већем износу од процента утврђеног у ставу 1. овог члана.

 Износ субвенције, начин и рокови исплате као и начин извештавања о реализацији субвенције утврђују се у Конкурсу и уговору о додели средстава који послодавац закључује са Канцеларијом.

Услови за пријаву послодаваца на Конкурс за доделу субвенција

Члан 4.

 На Конкурс за доделу средстава из члана 2. став 1. тачка 1) ове уредбе могу да се пријаве послодавци који имају потврду о испуњености услова за учење кроз рад и закључен уговор, односно предуговор о дуалном образовању, у складу са законом.

 Уз пријаву на Конкурс за доделу средстава из члана 2. става 1. тачка 1) ове уредбе послодавци обавезно достављају потврду Пореске управе о исплаћеним свим доспелим обавезама евидентираним у пореском рачуноводству на свим уплатним рачунима јавних прихода који су у надлежности Пореске управе, а послодавци који имају ученике на учењу кроз рад достављају доказе о исплаћеним финансијским обавезама према ученицима.

 Додатне услови за пријаву за доделу субвенција утврђује Канцеларија у Конкурсу.

Утврђивање дефицитарних занимања за доделу средстава за подршку ученицима

Члан 5.

 Дефицитарна занимања у смислу члана 2. став 1. ове уредбе утврђује Канцеларија узимајући у обзир податке Националне службе за запошљавање, податке о броју места за учење кроз рад по образовним профилима према предлогу плана за укључивање послодаваца у дуално образовање Привредне коморе Србије и податке о броју уписаних ученика на дуалне образовне профиле у претходне две школске године.

 Листа образовних профила и број места за учење кроз рад код послодавца за дефицитарна занимања из става 1. овог члана, по школама, објављује се у Конкурсу за одговарајућу школску годину.

Подршка школама за упис ученика на дуалне образовне профиле на којима се ученици школују за дефицитарна занимања

Члан 6.

 Канцеларија расписује Конкурс за доделу средстава за подршку школама за упис ученика на дуалне образовне профиле на којима се ученици школују за дефицитарна занимања утврђена у складу са чланом 5. ове уредбе.

 На Конкурс из става 1. овог члана школе пријављују све ученике уписане у први разред средње школе на одговарајући дуални образовни профил за број места за учење кроз рад који је предвиђен уговором о дуалном образовању са послодавцима.

 Уговор о додели средстава за подршку из става 1. овог члана закључују школа, Канцеларија и ученик, односно родитељ или други законски заступник.

 Средства за подршку из става 1. овог члана Канцеларија исплаћује ученицима школе из става 2. овог члана у девет једнаких месечних рата преко банке „Поштанска штедионица” а.д. Београд, која за наведену намену отвара наменски текући рачун за ученике. За извршење платних трансакција и пружање других услуга, у вези са тим рачунима, банка „Поштанска штедионица” а.д. Београд и Јавно предузеће „Пошта Србије” не наплаћују накнаду нити друге трошкове.

Губитак права на подршку

Члан 7.

 Ученик губи право на подршку из члана 6. став 4. ове уредбе за одређени месец, ако је неоправдано изостао више од 5% месечног фонда часова учења кроз рад.

 Ученик губи право на подршку из члана 6. став 4. ове уредбе до краја школске године, ако је неоправдано изостао више од 10% фонда часова за претходни период учења кроз рад.

 Ученик који има негативну оцену на полугодишту губи право на подршку из члана 6. став 4. ове уредбе за све месеце до месеца у којем је исправио оцену.

 Присуство ученика настави и часовима учења кроз рад утврђује се на основу месечних извештаја о присутности које потписују координатор учења кроз рад и инструктор.

 Право на подршку из члана 6. став 4. ове уредбе ученик губи и у случају раскида уговора о учењу кроз рад, осим ако је тај уговор споразумно раскинут због закључивања уговора о учењу кроз рад са другим послодавцем за дефицитарно занимање утврђено Конкурсом из члана 6. став 1. ове уредбе.

 Ученик који је стекао право на ученичку стипендију или кредит у складу са законом којим се уређује ученички и студентски стандард нема право на подршку из члана 6. став 4. овог члана.

Средства за подршку школама за унапређење услова за реализацију дуалних образовних профила

Члан 8.

 Средства преостала након доделе средстава у складу са чланом 2. став 1. ове уредбе могу се доделити за подршку школама за унапређење услова за реализацију дуалних образовних профила на основу услова утврђених у Конкурсу.

 Средства из става 1. могу се обезбедити за подршку школама за набавку опреме, потрошног материјала и средстава за личну заштиту и безбедност на раду као и за реализацију дела учења кроз рад који се не може реализовати код послодавца.

Конкурс за доделу средстава

Члан 9.

 Конкурс за финансијску подршку дуалном образовању из члана 2. става 1. ове уредбе оглашава се на званичној интернет страници Канцеларије.

 Конкурс из става 1. овог члана обавезно садржи следеће податке: врсте подршке из члана 2. став 1. ове уредбе које ће бити предмет финансијске подршке; ко може бити учесник конкурса; рок за подношење пријава и рок за одлучивање; износ средстава која се додељују; преглед конкурсне документације коју је потребно доставити уз пријаву; начин вредновања пријава и друге податке од значаја за реализацију Конкурса.

 Ако се Конкурс објављује за доделу средстава из члана 2. став 1. тачка 2) ове уредбе, обавезно садржи податке о школи, послодавцу и броју места за учење кроз рад, као и о образовним профилима за дефицитарна занимања који ће бити обухваћени Конкурсом.

 Подаци из става 3. овог члана објављују се на званичној интернет страници Канцеларије, као и у Конкурсу за упис ученика у први разред средње школе.

Спровођење Конкурса

Члан 10.

 Пријава на Конкурс подноси се Канцеларији у року који не може бити краћи од 15 дана од дана објављивања конкурса.

 За спровођење конкурса Канцеларија образује конкурсну комисију (у даљем тексту: комисија) која има три члана из реда запослених у Канцеларији и представника министарства надлежног за послове образовања.

 Чланови комисије дужни су да потпишу изјаву да немају сукоб интереса у вези са радом и одлучивањем комисије, односно спровођењем конкурса (Изјава о непостојању сукоба интереса).

 Чланови комисије не добијају накнаду за свој рад.

Поступак одлучивања

Члан 11.

 За доделу средстава из члана 2. став 1. тачка 1) ове уредбе, Комисија утврђује листу рангирања пријављених послодаваца, односно школа у року до 30 дана од дана истека рока за подношење пријаве.

 За доделу средстава из члана 2. став 1. тачка 2) ове уредбе, Комисија утврђује листу пријављених школа и уписаних ученика у року од десет дана од дана истека рока за подношење пријаве.

 Листа из ст. 1. и 2. овог члана објављује се на званичној интернет страници Канцеларије.

 Учесници конкурса из става 1. овог члана имају право увида у поднете пријаве и приложену документацију у року од три радна дана од дана објављивања листе из става 1. овог члана.

 Учесници конкурса из става 1. овог члана имају право приговора на листу рангирања у року од осам дана од дана њеног објављивања.

 Одлуку о приговору, која мора бити образложена, директор Канцеларије доноси у року од 15 дана од дана његовог пријема.

 Одлуку о избору послодавца, односно школе директор Канцеларије доноси у року од 30 дана од дана истека рока за подношење приговора.

 Одлука из става 7. овог члана објављује се на званичној интернет страници надлежног органа и на порталу е-Управа.

Коришћење средстава

Члан 12.

 Средства која се, у складу са овом уредбом, одобре за финансијску подршку дуалном образовању јесу наменска средства и могу да се користе искључиво за намену утврђену Конкурсом и у складу са уговором који се закључује између Канцеларије и послодавца, односно школе, као у складу са уговором који се закључује између Канцеларије, школе и ученика, односно родитеља или другог законског заступника.

 Пренос средстава из става 1. овог члана врши се у складу са прописима којима се уређује пренос средстава и отварање рачуна корисника јавних средстава.

Праћење трошења

Члан 13.

 Канцеларија прати трошење додељених средства у складу са овом уредбом.

 Праћење из става 1. овог члана обухвата:

 1) обавезу послодавца, односно школе да обавештава Канцеларију о трошењу додељених средстава, у роковима одређеним уговором;

 2) прегледање извештаја и увид у релевантну документацију насталу у току трошења од стране представника Канцеларије;

 3) прикупљање информација од послодаваца, школа и ученика;

 4) друге активности предвиђене уговором.

 Праћење може обухватити и ревизију овлашћеног ревизора, уколико је то предвиђено конкурсним условима и уговором.

 Послодавац, односно школа дужна је да надлежном органу омогући праћење трошења средстава додељених у складу са овом уредбом.

Извештавање

Члан 14.

 Послодавац, односно школа израђује периодичне и завршне писане и финансијске извештаје и доставља их Канцеларији у роковима предвиђеним у уговору.

 Канцеларија прегледа и разматра извештаје из става 1. овог члана.

 Прегледом финансијских извештаја Канцеларија утврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

 Плаћања и издаци који нису у складу са уговорним обавезама, односно без припадајуће рачуноводствене документације неће бити признати, о чему се послодавац, односно школа обавештава писаним путем.

 Послодавац, односно школа на захтев Канцеларије доставља допуну и додатно објашњење навода изнетих у извештају у року од осам дана од пријема захтева за доставу допуне документације.

Поступање у случају неправилности

Члан 15.

 Канцеларија обавештава послодавца, односно школу да ће покренути поступак за раскид уговора и повраћај средстава са припадајућом каматом уколико су неправилности такве природе да онемогућавају Канцеларију да утврди да су додељена средства наменски коришћена, односно ако утврди ненаменски утрошак средстава.

Раскид уговора и повраћај средстава

Члан 16.

 Ако се приликом праћења реализације трошења средстава утврди ненаменско трошење Канцеларија је дужна да раскине уговор и захтева повраћај пренетих средстава, а послодавац, односно школа дужна је да средства врати са законском каматом.

Извештај Канцеларије

Члан 17.

 Канцеларија израђује извештај о реализованој финансијској подршци у складу са овом уредбом из буџетских средстава у претходној календарској години.

 Извештај из става 1. овог члана објављује се на званичној интернет страници Канцеларије.

Ступање на снагу

Члан 18.

 Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-12282/2023

У Београду, 28. децембра 2023. године

В Л А Д А

|  |  |
| --- | --- |
|  | ПРЕДСЕДНИКАна Брнабић |